Jhesus. Mynen vruntliken groth vnde denst wes jk alle tid gudes vormach. Werdighe leue here mester Pawel, vadder vnde gude vrunt. Wetet dat jk van Godes wegen myt mynen klenen kynderken wol to passe sy, deme geliken jw de almechtighe God myt allen leuen vrunden lange to gesuntheyt vnde geluckyger wolfart fristen vnde sparen motte. Vorder werduge leue here vnde vadder, alse gy my scriuen, dat gy nycht konen to weten krygen wo Marten vnde jk to hope vordrogen syn; hadde jk gehopet, solde jw her Oleff wol gesecht hebben; jk hadde (hadde) her Oleff dat nycht to betruwet dat he my vnde mynen armen klenen kynderken so hart solde gewesen syn; doch hebbe jk myt (myt) wyllen jn de vordracht gegeuen wo wol my dat harde was an to gande, alsz gy mogen lesen jn dusse jn gesteken zedele, vnde dyt na myner loffte myt den besten holden wyl, vnde van sadanen gelde alsz her Oleff, dar he bewysz aff brachte alse van den werdighen heren capittel vnde van deme ersamen rade van Abou, hebbe jk van szaligen Hanse, mynen manne, nycht gehort ok van nummende jn synen latesten gehort vnde hebbe van sodan gelt nycht geweten. Jk hebbe my nw dar ynne gegeuen; de almechtige ewyge God mach my helpen, dat jk my myt der tid dar mach doer breken. Myne vruntlike vnde oetmodige bede js an jw, werdige leue here vnde vadder, dat gy my doch wyllen behulplik wesen, dat jk mochte nw ens vor alle en god to vorsicht krigen vp de vordracht van deme ersamen rade van Abou vnde vor alle namanynge, vp dat jk my macht to vreden geuen, vnde bidde dat Merten, myn steffzoen, jo to den besten motte geholden werden; vnde wyl he suluen wol, he sal ene gude moder an my hebben. Jwe breue, de gy myt Peter her senden, werden myt den ersten wol besturet. Peter sede my jw werdicheyt hadde gerne en grau engelsz laken gehaet; so was hyr bynnen Reuel nycht mer alsz j slycht laken; dar boet [ik] lv [mark] vor, vnde en mochtet dar nycht vor hebben, do en dorste jk dat nycht durer kopen. J last soltes wolde jk jw gerne gesant hebben, dan jk en dorste des nycht wagen vmme des konynges wolk wyllen; de hebben hyr alle den szommer gelegen vnde hebben groten scaden gedaen vnde vele scuten genomen. Wes gy hyr by van solte wyllen gedan hebben, screuet my, wyl jk jw gerne senden alsz ment hyr tugen kan. Vor jwe botteren, de gy my sanden, vnde juwe gude wylle dancke jk jw werdicheyt hochliken, vnde wo jk de entfangen hebbe, wert jw Peter wol vortellen; vnde bidde jw werdicheyt, dat gy Peter wyllen behulplik wesen dat he gelt mochte maken vnde dat he myt den ersten moge wedder vmme kommen; vordene jk jegen jw werdicheyt, Gode ewychliken beuolen lange gesunt vnde salich myt vele dusent guder nacht, vnde grotet alle leuen vrunde. Gescreuen to Revel des mydewekens na Egidij anno xj. Gerdrut Surenpesche. Adress: Dem werdyghen heren mester Pawel, archidiaken der hylgen karcken to Abow, myt aller vruntschopp geschreuen.